**ACTA DE SESSIÓ ORDINÀRIA DEL PLE DE L’AJUNTAMENT DE L’ALBAGÉS**

Identificació de la sessió

NÚM SESSIÓ: **07/2013**

**SESSIÓ ORDINÀRIA**

DIA : 5 de novembre de 2013

HORA : 21:00 h

LLOC: Sala de Plens de l' Ajuntament de L’Albagés

**Assistents:**

Albert Donés Antequera, Alcalde

Maria Teresa Melero Gasol, regidora

Josep Ramon Cuadrat Rey, regidor

Joan Juvero Iglesias, regidor

Arnau Preixens Rufé, regidor

Alba Roigé Triquell, regidora

**NO ASSISTEIXEN:**

Samuel Aris Oriol, regidor

Actua com a Secretària: Alba Martí Vallès

A l’Albagés, a 5 de novembre de 2013. Reunit el Ple de l’Ajuntament, prèvia convocatòria, i sota la presidència del Sr. Albert Donés Antequera, un comprovada l’assistència del nombre suficient de membres per a la vàlida realització de la sessió, i abans d’iniciar-la, el Sr. Alcalde manifesta la necessitat d’incloure un nou punt en l’ordre del dia, relatiu al següent assumpte:

* **Aprovar, si s’escau, la designació del Jutge/essa de Pau substitut de l’ Albagés.**

D’acord amb el que disposen els articles 103.3 del Real Decret Legislatiu 2/2003, de 18 d’abril, pel qual s’aprova el TRLMRLC i 82.3 del Real Decret 2568/86, de 28 de novembre, pel qual s’aprova el ROF, el Ple ratifica la urgència de l’ assumpte i s’acorda ampliar l’ordre del dia.

A continuació es passa a resoldre el següent:

**ORDRE DEL DIA**

1.- Aprovar, si s’escau, de l’esborrany de l’ acta de la sessió anterior (ordinària celebrada el dia 16 de juliol de 2013).

2.- Donar compte i ratificar la informació enviada per la Intervenció al Ministeri d’ Economia referent a la liquidació del pressupost 2013, per trimestres, i el marc pressupostari 2013-2016.

3.- Aprovar, si s’escau, la modificació de l’ Impost sobre Béns Immobles per a l’any 2014.

4.- Aprovar l’expedient de contractació del servei municipal d’aigua i el plec de clàusules administratives.

5.- Aprovar les Festes Locals per a l’any 2014.

6.- Aprovar, si s’escau, la segona certificació presentada per l’empresa B. BIOSCA, SL corresponent a l’obra titulada “Desglossat primer del Ramal 1 de la nova xarxa de clavegueram”.

7.- Aprovar, si s’escau, la moció “ Prou morts a la N-240”.

8- Donar compte dels decrets d’alcaldia.

9.- Precs, preguntes i informes de l’ Alcaldia.

**DESENVOLUPAMENT DE LA SESSIÓ:**

**1.- Aprovar, si s’escau, de l’esborrany de l’ acta de la sessió anterior (ordinària celebrada el dia 16 de juliol de 2013).**

Es dóna per llegida l’acta de la sessió anterior, de la qual s'ha entregat l’esborrany juntament amb la convocatòria de la sessió d'avui.

De conformitat amb el que estableix l'article 110.3 del Decret Legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya, el Sr. Alcalde pregunta als Srs. Regidors si volen presentar-hi alguna esmena.

Al no haver-hi cap esmena per part dels Srs. Regidors, s’acorda per unanimitat dels membres assistents aprovar l’ acta esmentada.

**2.- Donar compte i ratificar la informació enviada per la Intervenció al Ministeri d’ Economia referent a la liquidació del pressupost 2013, per trimestres, i el marc pressupostari 2013-2016.**

Vist l’ Ordre HAP/2105/2012, d’ 1 d’octubre, per la que es desenvolupen les obligacions de subministrament d’informació previstes a la Llei Orgànica 2/2012 (LOEPSF), de 27 d’ abril, d’ Estabilitat Pressupostaria i Sostenibilitat Financera,

Vist que l’article 29 de la Llei Orgànica 2/2012, de 27 d’abril, d’estabilitat pressupostària i sostenibilitat financera (LOEPSF) estableix que les Administracions

Públiques elaboraran un marc pressupostari a mig termini en el qual s’emmarcarà l’elaboració dels seus Pressupostos anuals i a través del qual es garantirà una programació pressupostària coherent amb els objectius d’estabilitat pressupostària i de deute públic. Els marcs pressupostaris a mig termini tindran un període mínim de 3 anys.

Vist que l' article 16 de l' ordre HAP/2102/2012, d'1 d' octubre, per la qual es desenvolupen les obligacions de subministrament previstes en la Llei Orgànica 2/2012, de 27 d' abril, d' Estabilitat pressupostària i sostenibilitat financera regula la informació a remetre referent a les obligacions trimestrals de subministrament d' informació de les Entitats Locals,

Per tal d’agilitzar tràmits i complir amb l’ obligació de subministrament d’ informació, la Secretària – Interventora va trametre la informació sol·licitada, la qual ara es sotmet a ratificació del Ple.

Per tot, el Ple acorda per unanimitat dels membres assistents:

Primer.- Ratificar la informació tramesa per la Secretària – Interventora al Ministerio d’Economia y Administraciones Públicas referent a la liquidació del segon i tercer trimestre del 2013 i del marc pressupostari 2013- 2016.

**3.- Aprovar, si s’escau, la modificació de l’ Impost sobre Béns Immobles per a l’any 2014.**

El Ple acorda per unanimitat dels membres assistents retirar aquest punt de l’ ordre del dia.

**4.- Aprovar l’expedient de contractació del servei municipal d’aigua i el plec de clàusules administratives.**

La Secretària informa que el dia 31 de desembre de 2013 s’acaba la contractació del servei municipal d’aigua amb SOREA.

El Regidor, Sr. Cuadrat, pregunta si obligatòriament s’ha d’iniciar un procediment negociat i aprovar el Plec de Clàusules o bé es possible una contractació menor. Ho pregunta perquè diu que la Mancomunitat d’ aigües està intentant una negociació amb l’ empresa que faci l’oferta econòmica més avantatjosa, que fins al moment és amb SOREA i AQUALIA, i que si es té coneixement de que es funcioni correctament també podríem negociar-ho des de l’ Ajuntament.

La Secretària informa que és possible la contractació mitjançant contracte menor, ja que no supera la quantia de 18.000 euros que la Llei de contractes estableix pels contractes menors de serveis, que s’haurà d’ aprovar la despesa i la durada seria per un termini màxim d’un any.

El Ple, i atès que de cara l’any vinent s’intentarà negociar amb més empreses, acorda, formalitzar la contractació amb SOREA pel termini d’un any, i encarrega a la Secretària – Interventora l’elaboració del procediment a seguir.

S’acorda per unanimitat dels membres assistents, l’expedient de contractació mitjançant contracte menor de serveis i no aprovar el plec de clàusules redactades per la Secretària per tal d’iniciar un procediment negociat sense publicitat.

**5.- Aprovar les Festes Locals per a l’any 2014.**

D’acord amb el Decret 177/1980, de 3 d’octubre, el Ple de la corporació acorda per unanimitat dels membres assistents:

Primer.- Fixar les dues festes locals per a l’any 2014, els següents dies:

* 20 de gener
* 23 d’abril

Segon.- Notificar aquest acord al Departament d’Empresa i Ocupació, per al seu coneixement i efecte”:

**6.- Aprovar, si s’escau, la segona certificació presentada per l’empresa B. BIOSCA, SL corresponent a l’obra titulada “Desglossat primer del Ramal 1 de la nova xarxa de clavegueram”.**

Atès que l’empresa B.BIOSCA, SL ha presentat la segons i última certificació corresponent a l’obra “Desglossat primer del Ramal 1 de la xarxa de clavegueram” per import de 33.279,82 euros.

El Ple acorda per unanimitat dels membres assistents:

Primer.- Aprovar la certificació núm. 2 corresponent a l’obra “Desglossat primer del Ramal 1 de la xarxa de clavegueram” per import de 33.279,82 euros, presentada per B.BIOSCA, SL.

Segon.- Trametre la certificació d’obres al Departament de Governació i Relacions Institucionals de la Generalitat de Catalunya per tal de tramitar la subvenció PUOSC 2011.

**7.- Aprovar, si s’escau, la moció “ Prou morts a la N-240”.**

L’ Alcalde proposa l’aprovació de la següent moció redactada i aprovada pel Consell Comarcal de Les Garrigues:

**PROU MORTS A LA N-240**

La N-240 és una carretera de caràcter nacional de titularitat estatal, que uneix les poblacions de [Tarragona](http://es.wikipedia.org/wiki/Tarragona) amb [Bilbao](http://es.wikipedia.org/wiki/Bilbao), amb una longitud aproximada de 550 quilòmetres.

Aquesta via de comunicació ha estat desdoblada al llarg del seu recorregut, però no en tota la seva integritat, de tal manera que el tram amb més sinistralitat i més llarg que queda per desdoblar és el que correspon de Montblanc a Lleida.

El desdoblament de la Nacional-240 no entra dins dels plans del Ministeri de Foment. Aquesta actuació no es preveu al **Pla Estratègic d'Infraestructures 2013-2024**, i per tant continuarà sent una via d'un sol carril per sentit, amb la perillositat que això comporta.

Aquest tram és molt transitat per camions i d'altres tipus de vehicles lents i pesants que fan encara més complicada la circulació i **concentra un elevat nombre d'accidents**.

Els punts especialment negres, son els que trobem als municipis de Torregrossa, les Borges Blanques i Juneda, on es continuen produint un gran nombre d’accidents greus i amb víctimes mortals. Per això els municipis d’**Artesa de Lleida,**  **les Borges Blanques, Juneda, Puigverd de Lleida, Torregrossa, i Vinaixa**, acompanyats pel **Consell Comarcal de les Garrigues**, es van reunir el dia 18 de setembre de 2013 amb la finalitat de crear una plataforma **oberta a tota la societat per fer front comú** i reivindicar la necessitat de trobar una solució definitiva a l’elevada sinistralitat d’aquest tram de la via.

Des de la plataforma es planteja que l’administració competent procedeixi al desdoblament de la via o al rescat de la concessió del peatge entre Lleida i Montblanc. Mentre no s’adopti la decisió i no s’executin les obres, es sol·licita l’alliberament provisional d’aquest peatge de l’AP-2.

No volem més morts a les nostres carreteres; fa massa anys que s’estudia un projecte i no arriben les solucions; per aquest motiu sota el lema **PROU MORTS A LA N-240,**  acordem:

1.- **Exigir** al Ministeri de Foment, sense més dilacions, una solució definitiva i consensuada a la N-240 en consonància al volum de trànsit que suporta i a les seves característiques, tant pel què fa als usuaris d’aquesta com també a les del territori afectat.

2.- Conscients de que la tramitació tècnica i administrativa per aconseguir la solució definitiva és feixuga, **sol·licitem al Ministeri de Foment la gratuïtat de l’AP-2 des de Montblanc fins a Lleida**, de tal manera que s’utilitzi aquesta via de comunicació i transport com a via ordinària.

3.- Fer tramesa de la moció al Ministeri de Foment del govern espanyol, traduïda a l’espanyol.

S’aprova per majoria absoluta dels membres assistents (5 vots a favor i 1 en contra del Sr. Cuadrat, qui manifesta que aquesta proposta no soluciona els accidents).

**8.- Aprovar, si s’escau, la designació del Jutge/essa de Pau substitut de l’ Albagés.**

Vist l’expedient instruït per al nomenament de Jutge de pau substitut d’aquest municipi per haver-se exhaurit el termini de quatre anys pel qual fou nomenat l’anterior.

Atès que per a l’elecció d’interessats s’ha obert la convocatòria per termini de vint dies, mitjançant anunci publicat en el BOP i al tauler d’anuncis d’aquest Ajuntament, i durant el termini de presentació de candidats només s’ha presentat el Sr. Ramon Moreno Vico, amb DNI núm. 43730133A i domiciliat al C/ Afores s/n del municipi de l’ Albagés,

Atès que el procediment per al nomenament dels jutges de pau titulars i suplents està previst en els articles 99 a 103 de la Llei Orgànica 6/1985, d’1 de juliol, del Poder Judicial, i en el Reglament 3/1995, de 7 de juny.

Atès que el Ple amb el vot favorable de la majoria absoluta dels seus membres és l’òrgan competent per a l’elecció del jutge de pau substitut, en virtut del que disposa l’article 101 de la Llei Orgànica del Poder Judicial.

El Ple acorda per unanimitat dels membres assistents el següent ACORD:

Primer.- Elegir com a JUTGE DE PAU SUBSTITUT del municipi de l’ Albagés al Sr. Ramon Moreno Vico amb DNI núm. 43730133A i domiciliat al C/ Afores s/n del municipi de l’ Albagés.

Segon.- Fer tramesa d’aquest acord al Tribunal Superior de Justícia de Catalunya, per a que, si s’escau, procedeixi al seu nomenament oficial.

**9- Donar compte dels decrets d’alcaldia.**

Es dóna compte dels Decrets que van des del Decret 56/13 d’11 de juliol de 2013 al Decret 75/13 de 5 d’octubre de 2013.

El Ple en resta assabentat.

**10.- Precs, preguntes i informes de l’ Alcaldia.**

No hi ha precs i preguntes però l’ Alcalde informa de la carta tramesa des del Consell Comarcal de les Garrigues en nom de tots els Alcaldes a ACUAES referent al pantà de l’Albagés, i també al Conseller d’Agricultura, Ramaderia, Pesca, Alimentació i Medi Natural, que s’adjunten a aquesta acta.

I sense que existeixi cap més assumpte a tractar, el Sr. Alcalde aixeca la sessió quan són les 22:15 hores.

L’Albagés, a 5 de novembre de 2013.

 En dono fe

L’Alcalde, La Secretària,

Albert Donés Antequera Alba Martí Vallès